દેવ દાનવનું યુદ્ધ થશે. જેમાં દૈત્યોનો પરાજય થશે. તેમનાં મૃત્યુ થશે. તે વખતે દૈત્યગુરુ શુક્રાચાર્ય પોતાની સંજીવની વિદ્યા વડે તેમને પુનઃજીવિત કરશે. તે વખતે યુદ્ધથી થાકેલા દેવો ક્ષીરસાગરમાં ભગવાન વિષ્ણુ સૂતા હશે ત્યાં જશે. પરાજિત દૈત્યો પૃથ્વી છોડી સાતમા પાતાળ વિતળમાં ચાલ્યા જશે. આ બાજુ સર્વ દેવ નિર્ભય બની તેમના દેવ લોક શોભાવશે. તે વખતે પૃથ્વી ઉપર અયોધ્યામાં વૈવસ્તવના પુત્ર ઇશ્વાકુનો અભિષેક થશે. તે ૧,૦૦૦ વર્ષનું આયુષ્ય ભોગવશે. તે વખતે મનુષ્યની ઉંમર ૪૦૦ વર્ષની હશે. ધર્મના બળદના નકામા જે ચાર પગ છે તે જ્ઞાન, ધ્યાન, શમ, તથા દમ પણ નિસ્તેજ થઇ જશે.